‘ધ ગ્રેટ ગેસ્બી’ ફિલ્મ ન કરી હોત તો અમિતાભ બચ્ચનનું નામ હોલિવૂડ ફિલ્મોના ચોપડે ન ચડયું હોત. એકપણ હોલિવૂડ ફિલ્મ સાથે જોડાયા વગર દુનિયાના સૌથી ખમતીધર અભિનેતા તરીકે સિક્કો જમાવનાર અમિતાભ સર્વકાલીન શ્રેષ્ઠ અભિનેતામાં સ્થાન પામે છે. દુનિયાના આ એકમાત્ર એવા અભિનેતા છે જેમની વય 7પ વર્ષની હોવા છતાં ફિલ્મકારો તેમને તેમની ફિલ્મોમાં લેવા પડાપડી કરે છે. એટલું જ નહિ, એ પણ વળી સોલો રોલમાં. અમિતાભ અજોડ છે. ભારતીય સિનેમાના ઇતિહાસમાં અમિતાભ બચ્ચનના નામનો આખો યુગ છે. એટલે જ તો ફ્રાન્સના મશહૂર દિગ્દર્શક ફ્રેન્કોઇસ ટ્રોફુટે કહેવું પડયું હતું કે ભારતીય ફિલ્મ ઇન્ડસ્ટ્રી વન મેન ઇન્ડસ્ટ્રી છે. વન મેન એટલે અભિતાભ બચ્ચન. અભિનયના સર્વોચ્ચ શિખરે પહોંચેલા આ મહાનાયકે પરિવર્તનને સ્વીકારીને પોતાને તેમાં ઢાળ્યાં છે. નવી ટેલેન્ટ સાથે તાલ મિલાવીને અનુભવના કદમ આગળ વધાર્યા છે. તેમની જ્યાં હાજરી હોય એ સમારોહ, ઉત્સવમાં પરિવર્તિત થઇ જાય છે. અમિતાભ બચ્ચન જેવું કદાવર ફિલ્મી વ્યક્તિત્વ ભારત પાસે છે એ આપણા દેશનું ગૌરવ છે.